
A bírósági határozatok normatív kötőereje régen és most. A döntvényjogtól a korlátozott precedensrendszerig

A bírósági határozatok normatív kötőereje aktuális kérdés, tekintettel arra, hogy 5 évvel ezelőtt lépett hatályba a korlátozott precedensrendszert megteremtő igazságügyi reform, melynek lényege, hogy a Kúria Bírósági Határozatok Gyűjteményében közzétett határozatait minden bíróságnak kötelező követni. A rendszert újnak és idegennek tartották a magyar jogban, azonban olyan vélemények is születtek, miszerint nem előzmény nélküli. Többen is a döntvényjoggal hozták összefüggésbe, a két rendszerben pedig valóban közös elem a kúriai határozatok normatív kötőereje.
Hipotézisünk így az volt, hogy a 19. század végi – 20. század eleji döntvényjog a korlátozott precedensrendszer előzményének tekinthető, így az nem idegen a magyar jogi kultúrában. Ennek megállapításához vizsgáltuk a bírósági határozatok normatív kötőerejének törvényi szabályozását, megítélését, bevezetése szükségességének okát, a határozatok hozzáférhetőségét és a határozattól való eltérés esetére szolgáló jogorvoslati lehetőségeket.
A kutatás során összehasonlító módszertant alkalmaztunk. Elsődleges forrásként többek között jogszabályokat, eredeti gyűjteményeket és képviselőházi naplókat, másodlagos forrásként pedig korabeli, illetve jelenlegi szakcikkeket, tanulmányokat használtunk a szempontok összevetéséhez. A vizsgálatot a polgári igazságszolgáltatásra nézve folytattuk le, mivel a bírósági határozatok normatív kötőerejének mind a döntvényjog idején a polgári törvénykönyv hiánya, mind ma a magas absztrakciós szintű törvényi szabályozás miatt „kvázi” jogforrásként nagy szerepe van.
Kutatásunk végén arra a következtetésre jutottunk, hogy hipotézisünk jelentős részben igaznak bizonyult, mert a korlátozott precedensrendszer és a döntvényjog is hasonló eszközként hasonló problémákra – így a jogegység hiányára – reagált két különböző korban, és gyakorlati alkalmazásuk során hasonló dilemmák, problémák és igények merültek fel, mint például a bírói függetlenség, a hozzáférhetőség és a jogorvoslat kérdése. Különbség azonban, hogy ma már nemcsak a Kúria vitás, elvi kérdésekben döntő határozatait kell követni, hanem minden közzétett határozatát, ami már távolodást jelent a döntvényjogi előzménytől. Ezek alapján de lege ferenda javaslatunk például, hogy több figyelmet kellene fordítani a jogászok új rendszernek megfelelő képzésére és a határozatok hozzáférhetőségére, megismerhetőségére. 



